###### HRVATSKO KATOLIČKO DRUŠTVO PROSVJETNIH DJELATNIKA

**HKDPD LISTIĆ, kao obično, malo**



God. XIX. Br. 9/199, PROSINAC 2015.

BOŽIĆ

Božić, blagdan mira, ljubavi, zajedništva. Toplo nam je u srcu od vatre Božje ljubavi koja nam dolazi u Isusu.

Isusovo rođenje najznačajniji je događaj u povijesti. Mnogi toga nisu svjesni, opčinjeni hedonizmom, materijalizmom, zamoreni brzinom življenja, medijski zamagljenih umova, intelektualno jaki, duhovno mrtvi, nesvjesni vlastitog unutarnjeg života i potrebe spasenja koja je potisnuta u dubine dok se na površini bore s nihilizmom, psihozama i neurozama, ne prepoznajući duhovne korijene takvih stanja niti tamu u kojoj žive.

Isus je Svjetlo koje obasjava te tmine, On oslobađa od neumoljiva zakona grijeha i kazne, uspostavljenoga od trenutka iskonskoga pada i ulaska čovjeka u svijet dobra i zla, izbavlja od demona, skrivenih iza raznih mračnih strasti i nadahnuća, koji čovjeka zarobljavaju kad im se po grijehu prepusti.

U Isusu je ispunjenje ljudske težnje za slobodom duha i besmrtnošću.

On je bio, jest i bit će nazočan snažnije od bilo koga u povijesti čovječan­stva jer je Bog, Prvi i Posljednji, Alfa i Omega.

“Taj Isus iz Nazareta svladao je bez novca i oružja više milijuna ljudi no Aleksandar, Cezar, Muhamed i Napoleon; bez znanosti i učenosti bacio je više svjetla na božanske i ljudske stvari nego svi filozofi i učenjaci zajedno; bez reto­ričkoga umijeća govorio je riječi života kako nikad prije nisu bile izgovorene i postigao ono što nije postigao nijedan govornik ili pjesnik. Iako sam nije napi­sao ni retka, pokrenuo je više pera i dao materijala za više propovijedi, govora, rasprava, pouka, umjetničkih djela i pjesama zahvalnica negoli cijela vojska ve­likih ljudi antičkoga i modernoga doba” (J. McDowell)

“Ja sam vrata. Tko uđe kroza me, spasit će se... Ja sam došao da ovce imaju život i da ga imaju u izobilju“, kaže Isus nama, kršćanima, a mi smo dužni radosno svjedočiti tu istinu drugima, onima koji se još nisu probudili iz svoje tame. Donositi im svjetlo Božića... (M.Grgat)

**BOŽJA RIJEČ – RIJEČ ŽIVOTA**



 *Narod koji je u tmini hodio svjetlost vidje veliku; one što mrklu zemlju obitavahu svjetlost jarka obasja.*

 (Iz 9,1)

**POZIV NA TRIBINU**

**TEMA: RADIO MARIJA U SLUŽBI NAVJEŠTAJA RIJEČI BOŽJE**

**PREDAVAČ:** **PATER STJEPAN FRIDL, GL. UREDNIK RADIO MARIJE**

**ČETVRTAK,17. prosinca 2015. u** **20,00** sati u Zagrebu, Palmotićeva 31 (dvorišna zgrada), u okviru redovite mjesečne tribine Društva.

PROJEKT „ZNANOST I VJERA“

HKDPD već drugu godinu organizira vrlo posjećena predavanja akademika Vladimira Paara „Znanost i vjera“, na kojima i pater Nikola Stanković izlaže ovu tematiku s filozofskog i teološkog aspekta. Do sada su održana 20-ak puta u raznim mjestima RH, a dogovaraju se i sljedeća jer smatramo ovaj projekt vrijednim i korisnim za promicanje ciljeva Društva.

Akademik Paar govori o prirodnim zakonima, o teoriji Velikog praska, o biološkoj evoluciji i genetici, o postanku života, o determinističkom kaosu, o radu ljudskog mozga kao jednoj od najvećih tajni za znanost, o fascinantnim otkrićima u ljudskom genomu posljednjih godina, o povijesnom falsifikatu slučaja Gallileo te o filozofskom i teološkom pristupu identifikaciji međusobnih odnosa između prirodnih zakona, koji vladaju u mikro i makro kozmosu, i biblijskim utemeljenjima Stvoriteljeva stvaralačkog misterija svijeta. Zanimljivo je da je autor teorije Velikog praska belgijski svećenik GeorgesLemaitre, da su temelje genetike postavili redovnik G. Mendel i Teodoric, da je jedan od najvećih znanstvenika svijeta svih vremena, Albert Einstein, često isticao kako se divi Stvoritelju koji je stvorio veličanstveni svemir, prirodu i svijet ne skrivajući svoju duboku povezanost s vjerom, a kod njega i kardinala Stepinca nalazimo gotovo identične postavke kako svako ozbiljnije bavljenje znanošću vodi k Bogu. →

PRONAĐI SVOJ LIJEK

*Doista, kao što rekosmo, po volji Boga Oca postao je čovjekom i rodio se da spasi ljude koji u nj vjeruju te da porazi demone. U to se možete uvjeriti na temelju onoga što vam se događa pred očima. Naime, mnogi naši kršćani izliječili su, a još i danas ozdravljaju brojne opsjednute po čitavome svijetu, pa i u vašemu gradu, zaklinjući ih u ime Isusa Krista, raspetoga pod Poncijem Pilatom; oni demone koji su ljude opsjeli uništavaju i odgone dok svi drugi zaklinjači, čarobnjaci i vračari nisu bili u stanju ozdraviti ih.*

 (sveti Justin mučenik)

→ Sve ima svoj uzrok, a velike i fascinantne stvari, događaji i stvaranja ne nastaju slučajno. Iza svake umjetničke slike, iza svakoga stroja, iza svakoga znanstvenog djela, iza svakoga života stoji autor! Čitavi svijet, tisuće galaksija u svemiru egzistira na prirodnim zakonima od kojih nam još mnogi nisu poznati.Tko je postavio te zakone? Tko njima upravlja? Tko ta savršenstva čuva od kaosa? Kako su čovjek i znanost premaleni i nemoćni pred njima? Čovjek nije mogao, tvrde znanstvenici, razviti svoje kognitivne sposobnosti prirodnom selekcijom i mutacijama u tako relativnom kratkom vremenu.U prirodi su prisutni skokovi i intervencije. Tko je njihov autor? Genetika je tu presudna. A tko je nju postavio i njene zakonitosti po kojima se čovjek izdigao iznad ostalih živih bića? U ljudskom genomu genetika zauzima samo jedan posto, a sve do prije nekoliko godina znanstvenici su smatrali da je ostatak od 99 % takozvano znanstveno smeće u kojem se posljednjih godina otkrivaju fascinantne životne šifre, savršene mreže izuzetno kompliciranih i savršenih programa koji reguliraju funkcioniranje ljudskog života, razvitka rasta, uma, doživljaja, procesa raznih bolesti i ozdravljenja itd. Čovjek i čimpanza se u onom genetskom dijelu od jedan posto razlikuju samo 1,26 %, a u onih 99 % genomskih struktura imaju zajedničkoga 0,00 posto. S punim pravom možemo se pitati: Tko je čovjek, odakle dolazi, koji je njegov smisao života i kamo ide? Paradoks je da pored svega ovoga, mnogi tendenciozno pokušavaju ignorirati Boga i vjeru tumačeći svijet u crno-bijeloj koncepciji ateističko-materijalističke isključivosti i pristranosti. Pozivaju se pritom na Veliki prasak i biološku evoluciju kao da su oni u suprotnosti s vjerom ne znajući da iza tih otkrića stoje veliki autoriteti koji su svoje spoznaje temeljili i na Božjim zakonima i na vjeri. Bog je stvorio evolutivni svijet, a ne savršeni. Svjedoci smo da je svijet nesavršen, u trenutku postanka života čovjek nije imao razvijene sposobnosti koje ima danas. U nultoj točki stvaranja svijeta, kada je po teoriji Velikog praska nešto prasnulo – eksplodiralo, materija i energija, koje je Netko stvorio, nije postojalo vrijeme. Stoga je ateističko isticanje kako je svijet nastao Velikim praskom, a ne biblijskim stvaranjem u šest dana (valjda oni podrazumijevaju današnji dan od 24 sata!), besmislena i deplasirana manipulacija koja razotkriva njihovo neznanje. Tek nakon 400 000 godina poslije Velikog praska formiraju se prvi atomi jer je taj proces ranije bio nemoguć zbog visokih temperatura od više tisuća stupnjeva. I ateisti znanstvenici pritisnuti znanstvenim dokazima priznaju postojanje mnogih prirodnih zakona koji vladaju u mikro i makro kozmosu, ali ne prihvaćaju da ih je stvorio Bog, već materiji daju svojstva svemogućega Stvoritelja. Po njima, ona je stvorila samu sebe, što istinski znanstvenik ne može držati ozbiljnim. Znanost i prirodni zakoni nisu u proturječju s vjerom, čak štoviše, međusobno su ovisni, nadopunjuju se, kompatibilni su.

Dragi članovi HKDPD-a, ovo je samo malo zrnce od svega onoga o čemu govore akademik Paar i pater Stanković. Vi koji ste već nazočili na ovim tribinama, preporučite nas i drugima. Vi ste najbolji svjedoci općeg dobra kojem težimo ovim predavanjima. Cilj intelektualnog odgoja je tražiti, otkrivati i braniti Istinu. Sve na slavu Božju. Neka vam ovi dani koji u nama bude osjećaje mira, dostojanstva, radosti, praštanja, obiteljskog zajedništva, ljubavi i solidarnosti donesu obilje dobroga zdravlja, blagoslova i zadovoljstva. Sveta noć,… tiha noć, druga božanska Osoba Presvetoga Trojstva dolazi na Zemlju k ljudima, rađa se u skromnoj štalici, a ne u palači punoj sjaja, blještavila i bogatstva, rađa se u našim srcima u kojima ima mjesta za Njega i za druge ljude. Primimo Ga kako On želi! Želim Vam sretan Božić i uspješnu novu godinu!

Predsjednik HKDPD-a, mr. sc. Ivica Đaković



**H**RVATSKO**K**ATOLIČKO**D**RUŠTVO**P**ROSVJETNIH**D**JELATNIKAGundulićeva 12, 10000 Zagreb; internetska adresa: <http://hkdpd.blogspot.com/> ; IBAN HR5923600001101523936**,** kod uplate poziv na broj : 01 JMBG; **Skupina za Zrno**: Matija Grgat, Ana Cindarić i Stjepan Dilber, DI. Telefon uredništva: 098/1614 233.Prilozi se šalju na e-adresu**:** matija@net.hr